## Rješenje Ustavnog suda Republike Hrvatske broj: U-IIIA-1282/2003. od 16. siječnja 2004.

### NN 13/2004 (2.2.2004.), Rješenje Ustavnog suda Republike Hrvatske broj: U-IIIA-1282/2003. od 16. siječnja 2004.

# USTAVNI SUD REPUBLIKE HRVATSKE

439

Ustavni sud Republike Hrvatske u Vijeću za rješavanje
postupovnih pretpostavki za odlučivanje o ustavnim tužbama, u sastavu sudac
Milan Vuković, predsjednik Vijeća, te suci Ivan Matija i Nevenka Šernhorst, članovi
Vijeća, rješavajući o ustavnoj tužbi P. V. iz S. R. Nj., kojeg zastupa punomoćnik
B. K. iz V., na sjednici održanoj dana 16. siječnja 2004. godine, jednoglasno
je donio

## RJEŠENJE

I.
Ustavna tužba se odbacuje.

II. Ovo rješenje objavit će se u »Narodnim novinama«.

```
Obrazloženje
```

1. Ustavna tužba podnesena je na temelju odredaba članka
63. Ustavnog zakona o Ustavnom sudu Republike Hrvatske (»Narodne novine«, broj
49/02 – pročišćeni tekst, u daljnjem tekstu: Ustavni zakon), dana 9. travnja
2003. godine, nakon donošenja pravomoćne presude Županijskog suda u Bjelovaru,
broj: Gž-1707/02 od 17. listopada 2002. godine, te nakon odluke Državnog
odvjetništva Republike Hrvatske, broj: G-DO-101/03 od 11. ožujka 2003. godine,
da neće u ovom slučaju podnositi zahtjev za zaštitu zakonitosti kojeg je predložio
podnositelj.

Podnositelj
smatra da sudovi, vođenjem ovoga parničnog postupka od 18. travnja 1994.
godine, kada je podnijeta tužba Općinskom sudu u Virovitici, nisu u razumnom
roku pravomoćno riješili predmet spora, čime je podnositelju povrijeđeno
ustavno pravo zajamčeno člankom 19. i 29. Ustava Republike Hrvatske.

Ujedno predlaže ukidanje pravomoćne presude Županijskog
suda u Bjelovaru koja je donesena skoro pet mjeseci prije podnošenja ustavne tužbe.

*Ne postoje pretpostavke za postupanje Ustavnog
suda u smislu odredbe članka 63. Ustavnog zakona.*

2. Iz navoda ustavne tužbe razvidno je da je u
predmetu, broj: Gž-1707/02-2 donijeta presuda 17. listopada 2002. godine.

Prema članku 64. Ustavnog zakona rok od 30 dana za
podnošenje ustavne tužbe protiv drugostupanjske presude, dakle nakon
iscrpljenog pravnog puta u smislu članka 62. Ustavnog zakona, počeo je teći od
primitka drugostupanjske presude.

Prema odredbama članka 63. Ustavnog zakona Ustavni
sud će pokrenuti postupak po ustavnoj tužbi i prije no što je iscrpljen pravni
put, u slučaju kad o pravima i obvezama stranke ili o sumnji ili optužbi zbog
kažnjivog djela nije u razumnom roku odlučio sud (...).

3. Iz navedenog proizlazi da je Ustavni sud ovlašten
utvrditi povredu ustavnih prava zbog nedonošenja odluke u razumnom roku, samo u
slučaju kada je podnositelj pokrenuo postupak po ustavnoj tužbi podnijetoj
prije dovršenoga sudskog postupka.

Ustavni sud utvrđuje da je podnositelj neosnovano
podnio ustavnu tužbu temeljem odredbe članka 63. stavka 1. Ustavnog zakona.
Podnositelj je imao pravo podnijeti ustavnu tužbu protiv osporavanog akta
temeljem članka 62. Ustavnog zakona u roku od 30 dana od dostave tih akata, što
on nije učinio.

4.
Slijedom iznijetog, na temelju odredbe članka 32. u svezi s odredbom članka 63.
Ustavnog zakona, riješeno je kao u točki I. izreke.

5.
Objava rješenja temelji se na odredbi članka 29. Ustavnog zakona.

Broj:
U-IIIA-1282/2003
Zagreb, 16. siječnja 2004.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 13/2004-439